DA-LP benoem vir Tshwane-burgemeesterStevens Mokgalapa. Foto: DA Die DA het Stevens Mokgalapa genomineer om Solly Msimanga te vervang as burgemeester van die Tshwane-metro. Msimanga het as burgemeester bedank om te fokus op sy veldtog vir die premierskap van Gauteng. Mokgalapa, ŉ DA-LP, het gesê dit is met trots dat hy die DA se nominasie as burgemeesterkandidaat vir die Tshwane-metro aanvaar. “Na uitgebreide interne prosesse en onderhoud om ŉ gepaste opvolger te vind vir die posisie van uitvoerende burgemeester vir die Tshwane-metro, voel ek geëerd om die DA se kandidaat te wees om die goeie werk wat deur burgemeester Msimanga gedoen is, voort te sit indien ek deur die metroraad verkies word.” Mokgalapa het gesê sy hoofprioriteit sal wees om voort te gaan met die goeie werk om die stad se administrasie te stabiliseer ten einde beter dienste aan al die inwoners te lewer. “Daar is al baie in die verband gedoen maar daar moet nog baie meer gedoen word om die vrot regering wat ons in 2016 geërf het om te keer.” Volgens Mokgalapa sal sy unieke agtergrond en ondervinding hom in ŉ posisie plaas om die uitdagings wat die stad in die gesig staar te verstaan. Mokgalapa het ŉ graad in politieke wetenskap en ŉ honneursgraad in internasionale betrekkinge van die Universiteit van Pretoria. Hy het in 1999 by die DA aangesluit waar hy eers ŉ raadslid vir nege jaar was. As parlementslid het hy gedien as skaduminister van menslike nedersettings. Hy is tans die skaduminister van internasionale betrekkinge en samewerking. Mokgalapa het sy dank uitgespreek teenoor die DA se koalisievennote in die Tshwane-metro en hul gevra om voort te gaan om die DA te ondersteun ten einde die inwoners van die Tshwane-metro verder te dien. “Ek wil die inwoners van die Tshwane-metro bedank dat hulle vir ons die verantwoordelikheid gegee het om hulle lewens te verbeter en ons sal voortgaan om die verandering te bring wat ons beloof het. “Ons hoop dat die partye in die raad en diegene wat saam met ons werk nie sal toelaat dat die Tshwane-metro aan die ANC teruggegee word nie. Ons hoop dat die partye sal voortgaan om die belange van die inwoners van die Tshwane-metro eerste te stel wanneer die burgemeestersverkiesing gehou word.”